google/wiki40b huggingface dataset:
Die Another Day

Oversikt

Die Another Day har en åpningssekvens som skiller seg ut fra de tidligere Bond-filmene. Den klassiske pistolløpsekvensen starter med at det kommer en CGI-generert kule mot publikum.
En annen vesentlig forskjell fra tidligere James Bond-filmer er at Bond – etter å ha infiltrert en leir i Nord-Korea blir tatt til fange, og følgelig torturert i 14 måneder. Vi får vite hva som skjer med Bond når han tortureres gjennom tittelsekvensen, og dette er første gang tittelsekvensen har noe med selve handlingen å gjøre i en Bond-film.
For første gang er det en amerikansk klipper – Christian Wagner – som tok i bruk nye teknikker især for denne filmen, blant annet Matrix-lignende klippeteknikker, som innebærer at åpningen av scener ble kjørt i sakte film, for så å bli spolt opp igjen. Mange mener at dette, sammen med diverse andre teknikker, for eksempel mye CGI-bruk, var et forsøk på å appellere til et yngre publikum. Mange mener at det feilet. Noen anmeldere sa blant annet at Die Another Day gjenbrukte mange gamle idéer, men tilhengere av filmen mener at de såkalte «gjenbrukte gamle idéene» ganske enkelt var hyllester til de tidligere Bond-filmene. Bruken av CGI i enkelte scener og kvaliteten har også vært sterkt kritisert.

Handlingsoppsummering

Handlingen involverer mangemilliarder og forretningsmann Gustav Graves, som gjennom genetisk teknikk, faktisk er en nordkoreansk oberst (Oberst Moon), som i åpningen på filmen angivelig ble drept av Bond. Filmens tittel, Die Another Day, refererer til oberst Moon som overlever hans første møte med 007. Når sistnevnte igjen møter Moon senere i filmen, uttaler Bond: «So you live to die another day.» (Så du lever for å dø en annen dag.)
Graves' plan involverer et gigantisk speil ute i verdensrommet laget av diamanter som skal fokusere all solenergien på et lite område for å gi lys i Nordpolområdet. Men, sannheten er at speilet faktisk er et supervåpen utviklet for å ødelegge den demilitariserte sonen som separerer Nord-Korea fra Sør-Korea.
Bond, med bistand fra NSA-agenten Jinx (spilt av Halle Berry), slår Gustav Graves, hvis andre hovedvåpen er et ytre skjelett utstyrt med et høyspent elektrisk våpen, og forhindrer global katastrofe. Jinx tar seg også Graves assistent, den blonde «isdronningen» Miranda Frost. Frost blir først avslørt for å jobbe for MI6, og senere en dobbeltagent for Graves.

Fakta

Karakteren oberst Moon, eller Colonel Moon, er et av ytterst få, om i det hele tatt noen, eksempler på en referanse til en Bond-roman som ikke er skrevet av Ian Fleming selv. Boken det refereres til er Kingsley Amis' roman Colonel Sun, eller James Bond på Drageøya fra 1968. Visse kunstneriske friheter har imidlertid filmselskapet tatt seg – Sun ble til Moon...
The Needles

The Needles («nålene») er tre karakteristiske staurer i bergarten kritt som ligger vest for Isle of Wight i Storbritannia.
Et fyrtårn – Needles Lighthouse – ligger i den vestre enden av The Needles.
Fin Wollebæk

Utdannelse og virke

Etter artium i 1891 fikk han sin utdannelse ved arkitektlinjen ved Trondhjems Tekniske Læreanstalt (eksamen 1894) samt ved Technische Hochschule Charlottenburg (1894–95). I 1895–1905 var han assistent hos arkitekt Harald Olsen.
Wollebæk hadde egen praksis i Kristiania fra 1905. Han samarbeidet ellers mye med andre arkitekter, deriblant Heinrich Jürgensen (i Lillehammer) og Haakon Skraastad (i Oslo og Hamar). Fra 1924 arbeidet han i kompaniskap med Ferdinand Linthoe. Det kan i mange tilfeller være vanskelig å avgjøre hva som er Wollebæks bidrag i prosjektene. Som hovedverk regnes gjerne hans egen villa på Slemdal i Oslo (1911), som fortsatt står.
Wollebæk hadde også en rekke tillitsverv. Han er gravlagt på Vår Frelsers gravlund i Oslo.
Ceratoryctoderus candezei

Utseende

En stor (40-60 millimeter), brunsvart hornbille, kroppen nokså matt og forholdsvis avlang til hornbiller å være. Hannen er vanligvis mye større enn hunnen, og har horn på hodet og en dyp, U-formet uthuling av pronotum som i midten når nesten tilbake til roten. Hodet har to korte horn eller et bredt som er kløvet i spissen, på pronotum er det en bred tann på hver side av uthulingen. Pronotum er tett og kraftig punktert, særlig i uthulingen.
Forleggen (protibia) har tre tenner på utsiden. Dekkvingene er jevnbrede og har kraftige punktstriper.

Utbredelse

Arten lever på Sulawesi.
Kuresa Nasau

Kuresa Nasau er en tokelauisk politiker. Han var Ulu o Tokelau, regjeringssjef, i 2014 og har også tidligere hatt dette vervet.
Nasau ble første gang faipule, utsending, på atollen Atafu i 1987 og satt med vervet til 1993. Han var så faipule på nytt fra 1996 til 2003, og fra 2005 til 2011, og igjen fra 2014. Vervet som regjeringssjef, Ulu o Tokelau, går på omgang mellom innehaverne av faipule-vervet på de tre atollene. Nasau var Ulu o Tokelau 1992–1993, 1995–1996, 1998–1999, 2001–2002, 2007–2008 og 2010–2011. Han ble igjen regjeringssjef fra februar 2014.
Sinna Mann

Teaterforestilling

Teateroppsetningen av Sinna Mann ved égal teater var høsten 2008 en del av Forum for barnekonvensjonens landsdekkende kampanje for å sette fokus på familievold. Stykket ble fremført for representanter fra flere frivillige organisasjoner på Røde Kors' Oslokontor 3. april. Høsten 2008 reiste égal teater på turne med forestilling Sinna mann, mens Forum for barnekonvensjonen bidro med kampanjemateriell og forestillingen. Turnéen ble finansiert av midler fra ExtraStiftelsen Helse og Rehabilitering, Barne- og likestillingsdepartementet, Redd Barna og Røde Korsn og forestillings produksjonen ble støttet av Kulturrådet og Fritt Ord i 2005.

Operaforestilling

Den danske frigruppen Teater Saum utviklet barnebokmanuskriptet til en operaforestilling. Operaen fikk på dansk tittelen Min far og Vrede Mand. Stykket var dramatisert av Jesper B. Karlsen, og musikken var komponert av Steingrimur Rohloff. I 2016 vant Teater Saum en YAMaward (The Young Audiences Music Awards) for Best Opera for denne oppsetningen.
Crucihammus

Utseende

Middelsstore, slanke, brune trebukker. Hannens antenner er svært lange.

Levevis

Disse billene har larver som lever i død ved av løvtrær, ofte like under barken. Noen av artene er regnet som skadedyr i skogbruket, særlig fordi de kan spre parasittiske nematoder.

Utbredelse

Slekten er utbredt i Sørøst-Asia (Laos, Vietnam og Sumatra).
Rosa gullrispraktvikler

Utseende

En liten til middelsstor (vingespenn 11-14 millimeter), brunspraglete vikler. Forvingen er forholdsvis bred og avrundet, brunspraglete, den innerste delen blek. Bakvingen lyst gråbrun.

Levevis

Larven lever på blomster av gullris (Solidago virgaurea).
Evald Solbakken

Politikk

Fra 1927 var han aktiv i Arbeiderpartiet på stedene han jobbet, som sekretær i både Hamars og Drammens AP-lag, og som formann i arbeiderungdomslaget på Hamar og AP-laget i Kristiansund.
Solbakken var valgt inn i Oslo bystyre fra 1937 til 1947. Han var valgt inn i Hamar kommunestyre fra 1956 til 1961. Der satt han også i formannskapet.
Luk thung

Luk thung, også skrevet look thung (th. ลูกทุ่ง, bokstavelig «barn av marken», fullt navn เพลงลูกทุ่ง: «sangene til barna av marken») er en musikksjanger fra Thailand. 
Sangene handler vanligivis om dagliglivet til fattige mennesker på landsbygden i Thailand. Musikkstilen sammenlignes gjerne med amerikansk country-musikk, og navnet «luk thung» oversettes gjerne med «thai country». Musikken kjentegnes av at sangere bruker mye vibrato i stemmen når de synger.
Sjangeren utviklet seg i begynnelsen på 1900-tallet, men uttrykket «luk thung» ble først brukt i 1960-årene. Tidlige stjerner innenfor sjangeren var Ponsri Woranut (ผ่องศรี วรนุช)og Suraphol Sombatcharoen (สุรพล สมบัติเจริญ). Sistnevnte ble hedret av filmregissør Pen-ek Ratanaruang i filmen Monrak transistor, der Suraphols sang «ไม่ลืม» («Ikke glem») er et musikalsk gjennomgangstema i filmen, som oppfordrer hovedpersonen til ikke å glemme konen han forlot hjemme, mens han prøver å bli luk thung-sanger.
Sjangerens popularitet har variert, men etter det finansielle krakket i 1997, som førte til en generell økning av nasjonalisme i Thailand, økte også luk thung-musikkens popularitet.
I 2000, kom det et nytt ansikt på scenen i luk thungens verden. Dette var svensken Jonas Andersson, som slapp albumet «ผมชื่อโจนัส» («Jeg heter Jonas»), der han synger luk thung-sanger, på thai. I løpet av tre måneder ble det solgt over 200 000 eksemplarer av dette albumet.
Korten på bordet

Korten på bordet er et samlealbum med Tomas Ledin, utgitt i 1980.
Joackim Jørgensen

Sarpsborg 08

Etter to sesonger i 1.divisjon debuterte Jørgensen i Tippeligaen for Sarpsborg 08 mot Molde FK fredag 18. mars 2011 på Sarpsborg stadion. Kampen endte 3 - 0 til hjemmelaget. Da klubben rykket ned fra Tippeligaen i 2011, var Jørgensen aktuell for flere klubber. Blant annet Rosenborg BK, som så på han som en mulig erstatter for Per Ciljan Skjelbred som hadde dratt til Tyskland og Hamburger SV.
Spilleren fikk totalt 28 kamper i Tippeligaen for klubben.

IF Elfsborg

Jørgensen ble hentet til IF Elfsborg av tidligere Stabæk-trener Jörgen Lennartsson i forkant av 2012-sesongen. Jørgensen var tiltenkt en defensiv midtbanerolle i Elfsborg, men skader i troppen og hard konkurranse om midtbaneplassene førte til at han spilte mest i midtforsvaret. 
Joackim Jørgensen ble seriemester med klubben i 2012. I den påfølgende mesterliga-kvalifiseringen røk Elfsborg ut i 3. runde, etter å ha blitt slått ut 1-0 sammenlagt av skotske Celtic FC. Jørgensen ble byttet inn etter 86 minutter i det første oppgjøret på Celtic Park, men var ubenyttet reserve i returoppgjøret hjemme på Borås Arena. Elfsborg endte på 6.-plass i den hjemlige serien i 2013, og klarte dermed ikke å forsvare ligatittelen fra sesongen før.

Viking FK

På en pressekonferanse 19. november 2013, ble Joackim Jørgensen presentert som Vikingspiller. Jørgensen skrev under på en kontrakt som strekker seg ut 2016-sesongen. Spilleren fikk sin debut i Tippeligaen for Viking i 1. runde, borte mot Rosenborg BK 29. mars 2014, i en kamp som endte 2 - 2. Jørgensen spilte totalt 27 kamper i sin debutsesong for klubben. 
 Jørgensen scoret sitt første mål for klubben i en 4 - 2 seier mot Vålerenga Fotball på Ullevaal Stadion 13. september 2015. Spilleren spilte totalt 23 kamper igjennom 2015-sesongen, og bidro både fra midtbaneposisjon og ifra midtforsvaret. Laget var lenge med i medaljekampen, men endte til slutt på en 5.-plass. 
 I forkant av 2016-sesongen startet det tidlig med spekulasjoner om at Jørgensen som var på utgående kontrakt, ville forlate klubben etter endt sesong. August 2016 ble det meldt i medier at spilleren var klar for en overgang til den moldovske klubben Sheriff Tiraspol, men etter å ha besøkt klubben og kikket på forholdene, ombesemte Jørgensen seg, og vendte dermed tilbake til Stavanger. Jørgensen spilte totalt 23 kamper for klubben i gjennom 2016-sesongen, derav 20 fra start. Etter at midtstopper Anthony J. Soares dro til danske AGF Fodbold midtveis i sesongen, spilte Jørgensen for det meste som makker til Karol Mets i midtforsvaret.

Sarpsborg 08

30. januar 2017 ble det offentliggjort at Jørgensen var klar for sin tidligere klubb Sarpsborg 08. Spilleren undertegnet en 2-års kontrakt, og kom vederlagtsfritt til klubben.
Grunnkretser i Smøla kommune

Grunnkretser i Smøla kommune er delområder og grunnkretser som seksjonerer Smøla kommune, Møre og Romsdal, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Levanger Høyre

Historie

Ettersom kjøpstedene Trondheim og Levanger hadde valgt stortingsmenn sammen siden 1844, ble det ikke organisert noen egen konservativ forening i Levanger under statsrådssaken eller ved dannelsen av partiet Høyre i 1884. Valgpolitisk hørte Levanger til Grundlovsforeningen i Trondhjem. «Levanger liberal-konservative forening» nevnes første gang i forbindelse med stortingsvalget i 1909, som en av få Høyre-foreninger utenfor Østlandet. Levanger liberal-konservative forening skiftet i 1924 navn til «Levanger høire og frisindede venstres forening». I 1931 forsøkte de frisinnede å etablere seg som et mer selvstendig parti og gikk ut av fellesforeningen, som så ble hetende «Levanger høireforening». De frisinnede opprettet en egen forening, «Levanger frisindede folkeparti», ledet av ingeniørkaptein Anders Wilhelm Rosenlund. Partiene fortsatte et utstrakt valgsamarbeid. Frisinnede Folkeparti ble ikke reorganisert etter okkupasjonen, men gikk opp i Høyre.
Høyre og Frisinnede Venstre hadde en rekke ordførere i Levanger by: Paul Edvart Støre, Emanuel Aagaard, Otto Christian Hiorth, Hans Buck, Halfdan Harnoll, Anton Salberg, Ingvald Bleken, Arne Falstad, Valentin Rosenlund, Kaare Landfald og Reidar Strømsøe. Flere av dem var varamenn til Stortinget, og Arne Falstad møtte også fast der.
Valgordningen gjorde at Levanger ikke ble tilsluttet Nord-Trøndelag fylkes valgkrets, og Levanger Høyre ikke ble tilsluttet Nord-Trøndelag Høyre, før avskaffelsen av byvalgkretsene i 1952. Det fantes fellesforeninger for Høyre og Frisinnede Venstre, som gikk over til rene Høyre-foreninger, i de omkringliggende landkommunene Skogn, Frol og Ytterøy. Landkommunene tilhørte hele tiden Nord-Trøndelag fylkes valgkrets.
Etter krigen ble «Levanger og omegns høireforening» etablert. Ved sammenslåingen av bykommunen Levanger og landkommunene Skogn, Frol og Åsen i 1962 – senere også Ytterøy i 1964 – til storkommunen Levanger, ble også partiarbeidet samlet i Levanger Høyre. Høyre har ikke hatt ordføreren i storkommunen, men Helge Leiv Svarva, Stein Solli, Gunnar L. Myhr og Olav Norberg har vært varaordførere.
Sideorganisasjonen Levanger Høyrekvinner, tilsluttet sideorganisasjonen Høyrekvinners Landsforbund, ble dannet som Levanger og omegns høirekvinners forening i 1937 og integrert i det ordinære partiarbeidet sammen med resten av sideorganisasjonen i 1994. Levanger Unge Høyre, tilsluttet Unge Høyres Landsforbund, har med sikkerhet røtter tilbake til midt i 1930-årene. Levanger Unge Høyre ble i 2010 slått sammen med Verdal Unge Høyre til Innherred Unge Høyre.
This is Primitive Hate

This is Primitive Hate er et musikkalbum fra det norske black metal-bandet Tremor, utgitt i 2006.
Albumet er innspilt i Kamfer studios, foruten trommene som ble spilt inn i Weightless Studios. All musikk og lyrikk er skrevet av «S. O. Tremor» (Ole Alexander Myrholt). Albumcoveret er designet av Bjørn Holter. Platen ble utgitt av INRI Unlimited 2006.
Al-Mu'tamid

Abu l-Abbas Ahmad al-Mu'tamid ala llah (arabisk:أبو العباس أحمد المعتمد على الله Abū ’l-ʿAbbās Aḥmad al-Muʿtamid ʿalā ’llāh; født 842; død 15. oktober 892) var fra 16. juni 870 til sin død den femtende kalif fra abbasidenes dynasti.

Bakgrunn

Al-Mu'tamid var yngste sønn av al-Mutawakkil (regj. 847–861). Etter at han ble myrdet av tyrkergarden ble hans forgjengere i Samarra etter kort tid alle sammen styrtet. Sentralregjeringen var da blitt arbeidsudyktig, og kalifatet var dermed truet. Det gav deg blant annet utslag i at tulunidene i Egypt, en av det arabiske rikets rikeste provinser, ble i praksis uavhengige av kalifatet. Dessuten rystet Zanj-opprøret det sørlige Irak (869–883). Dette siste berørte al-Mu'tamid særlig sterkt idet Sør-Irak var hvor abbasidene hadde særlig store jordegods, og de kunne da ikke lenger nyte godt av disse.

Kalif

Menm da al-Mu'tamid overtok kalifatsembedet ble oppløsningen av kalifatriket til å begynne med stanset. Fra 875 ledet hans bror al-Muwaffaq bi-llah regjeringen. Den klarte å kontrollere bedre både de tyrkiske garder og provinsene, og i 883 var slaveopprører i Sør-Irak slått ned. I 892 kunne man til og med flytte kalifens residens fra Samarra tilbaske til Bagdad, skjønt uten at dette rokket ved de tyrkiske styrkenes innflytelse.
Tulunidenes faktiske uavhengighet i Egypt måtte man imidlertid bare anerkjenne. Også de deler av Øst-Iran og Transoxiana som var dominert av saffaridene og samanidene var i det store og hele utenfor kalifatets innflytelse.
Abbasidene havnet mot slutten av 800-tallet i stadig større finansielle vanskeligheter, ettersom kostnadene med deres tyrkiske styrker la beslag på over 50 % av statsinntektene. Derfor ble i tiltagende grad de tyrkiske offiserer gitt landegods i len (iqta). Denne praksis forringet til å begynne med kalifens behov for rede panger, men det svekket samtidig hans kontroll i provinsene.
Etter regenten al-Muwaffaqs død (891) ble hans embeder overdratt til hans sønn Abu l-Abbas Ahmad. Denne tvang al-Mu'tamid til å nominere ham til tronfølger, og han skulle da også overta kalifatet som al-Mu'tadid (892–902).  Al-Mu'tamid død som femtiårig i oktober 892, synes å ha vært resultatet av hans inntakk av drikke og mat (Hugh N. Kennedy).
Emor og Thora

«Emor og Thora» er et skillingstrykk av ukjent opprinnelse.

Teksten

1.En vennlig aften under rosers ly satt Emor ved sin elskede Thoras side,

alt skumret trygt i skog og mark og by, thi det var hen ved midnatts tause tide.
2.Da hevet seg skyldfrie Emors bryst, hans hjerte slo så ømt av hellig varme,

hans mørke øye ble så klart og lyst da han om Thora slynget sine arme.
3.O elskede, sagde han, på dette sted hvor dine barndomsår i fred henflyte,

her hvor du svor meg troskaps dyre ed her skal du snart min grav med roser pryde.
4.Oh Thora ble han ved, og hevet fro sitt øye mot den stjernerøde bue

der skal vi dog engang forenet bo hist oppe hvor de klare stjerner lue.
5.Da svever kjærlighetens engel blid i lysende gestalter om de gode,

der som et rov for ondskaps hat og nid adskilte vandre må på sorgens klode.
6.Oh Thora snart jeg hen til døden går mitt blod skal snart din hårde fader fryde

forlatt og sorgfull igjen du stor, din tåre ene skal like flyte.
7.Nei elskede Emor, sagde Thora, nei ei ene skal du dø, din kjære pike

vil følge deg skjønt på en farlig vei opp til allfaders lyse himmelrike.
8.Oh engleskjønne da med fryd jeg dør, velsignet siste time du meg være

da skal jeg jo iblant Vallhalls møer i morgen favne deg du englekjære.
9.Nu timen slo, de elskede skiltes ad, hun ilte hjem og han til mørke fengsel,

der vekteren ved skumle inngang satt og ventet på ham med urolig lengsel.
10.På himmelens østre bue natten vek alt smilte frem den unge morgenrøden

da Thoras grumme fader stolt besteg den høy hvor Emor skal som offer bløde.
11.I jomfruburet smykket som sin brud satt Thora mer skjønn enn morgenrøden,

og sendte fromme bønner opp til Gud om tålmod, styrke, mot og kraft i døden.
12.Da ser hun Emor rolig trede frem, hun ser det tunge sverd hans hode ramme

tilgi meg milde Gud min brøde glem hun ropte høyt og borgen sto i flamme.
13.Mot himmelen den røde lue steg, da Thoras fader sto som rammet av torden,

som marmor støtte sto han kold og blek thi Thoras ånd var ikke mer på jorden.
14.I myrtlelunden på det elskede sted hvor Emor hørte titt sin Thora kvide

der senket man til ro dem begge ned og plantet over graven roser spede.
15.Hist hvor ei sorgens piler trenger frem hvor døden ikke skal for ondskap segne

der vandrer Thora med sin elskede venn i evighetens lyse blide egne.
Don't Bother Me

Tidlige Harrisongs

Harrison mottok kreditering for to tidligere sanger, «In Spite of All the Danger» (McCartney/Harrison) og «Cry for a Shadow» (Harrison/Lennon). Begge er blitt innspilt av The Beatles, men «In Spite of All the Danger» ble først utgitt offisielt i 1995 på Anthology 1-samlingen. Ettersom den første sangen i all hovedsak var komponert av Paul McCartney, og den andre nærmest var å betrakte som en pastisj over The Shadows, blir «Don't Bother Me» regnet som George Harrisons aller første selvstendige komposisjon. Slik omtalte han også selv «Don't Bother Me» som sitt tidligste forsøk som låtskriver.
Irske euromynter

Irske euromynter er sirkulasjonsmynt av Den europeiske unions valuta euro med nasjonalt motiv for Irland på revers.

Euro

Euro er felles valuta for mange europeiske land, inklusive Irland. Euromyntene har en felles side som viser myntens verdi og et kart over Europa. Den andre siden er ulik for hvert land.
På de irske euromyntene er det avbildet en keltisk harpe, som er Irlands riksvåpen og tradisjonelle symbol. Teksten «Éire» («Irland» på irsk) er også preget på. Myntranden på 2-euromyntene har tallet «2» og «**» (to stjerner) gjentatt seks ganger slik at hver andre «2» er snudd opp ned.
Jarlath Hayes har formgitt de irske euromyntene.
Timberjack (sang)

«Timberjack» er en amerikansk sang med melodi av Ned Washington og tekst av Victor Young. Den var tittelsangen i spillefilmen med samme navn fra 1955, hvor den ble fremført av The Lancers.The Lancers' versjon ble også utgitt på platen Coral 933034 samme år.

Norsk versjon

Arne Bendiksen har skrevet en norsk tekst. Den norske tittelen er «Tømmer-Jon».
Coca-Cola Enterprises Norge

Historikk

I 1998 etablerte The Coca-Cola Company sitt eget norske tapperi på Robsrud i Lørenskog kommune utenfor Oslo, selskapet het Coca-Cola Drikker AS. 
I oktober 2010 ble Coca-Cola Drikker AS kjøpt av Coca-Cola Enterprises, som er et eget selskap separat og uavhengig av The Coca-Cola Company som var den tidligere eieren. Selskapet skiftet navn til Coca-Cola Enterprises Norge AS.
Lajatico

Lajatico er en by og kommune i provinsen Pisa i den italienske regionen Toscana. Byen ligger omtrent 50 km sørvest for Firenze og 40 km sørøst for Pisa. Byen har 1 353 (2004) innbyggere og dekker et på areal på 72.3 km².
Lajatico grenser til kommunene Chianni, Montecatini Val di Cecina, Peccioli, Riparbella, Terricciola og Volterra.
Lajatico er mest kjent som fødestedet til tenoren Andrea Bocelli.
VM i fotball for kvinner 2011 kvalifisering UEFA

UEFA-kvalifiseringen til VM i fotball for kvinner i 2011 består av 41 lag fra hele UEFA, uansett nivå, bortsett fra Tyskland, som er vertsnasjon. Etter en utslagsrunde kvalifiserte Frankrike, Norge, England og Sverige seg for VM. Italia, som tapte for Frankrike i første utslagsrunde, vant et B-sluttspill som sikret dem retten til en utslagskamp mot et lag fra CONCACAF om en plass i VM.
Frankrike var det eneste laget som klarte kvalifiseringen etter ikke å ha vært med i 2007, mens Danmark ikke greide å gjenta sin kvalifisering fra 2007. Tre av de fire semifinalistene fra EM 2007 kom med; Nederland ble slått ut etter tap borte for Norge og to uavgjortkamper hjemme.
Trekningen fant sted i Nyon den 17. mars 2009. Lagene ble seedet i fem nivåer etter kvalifiseringsresultater i 2007 og 2009, og hver gruppe inneholdt ett lag fra hvert nivå — bortsett fra gruppe 1, som hadde to lag fra det nederste nivået. De åtte best seedede lagene var Danmark, England, Frankrike, Italia, Norge, Russland, Sverige og Ukraina.

Gruppespill

For første gang i VM-historien for kvinner blir kvalifiseringen spilt for samtlige lag som ønsker å delta. Antall lag, 41, er en nedgang på fire lag (Luxembourg, Latvia, Litauen og Færøyene) siden EM-kvalifiseringen i 2009, men en fremgang på fire lag (reelt sett fem, ettersom Tyskland er verter denne gang) siden VM i Kina i 2007.
Gruppespillet startet 15. august 2009 (rett før EM-sluttspillet) og avsluttes 25. august 2010.

Utslagsspill

De åtte gruppevinnerne gikk til andre runde, et utslagsspill (engelsk play-off) om fem plasser i VM. Fire av lagene blir klare etter en utslagsrunde; de fire taperne i utslagsrunden kjemper om å møte et lag fra CONCACAF om en plass i VM.
For å kåre en vinner i utslagsrunden ble målene fra de to kampene lagt sammen; har lagene like mange mål vant det laget som har scoret flest mål på bortebane. Om lagene fortsatt sto likt ble det spilt 2 × 15 minutter ekstraomganger, og var lagene fortsatt likt både i antall mål og mål på bortebane, ble vinneren avgjort i straffesparkkonkurranse.

B-sluttspill

De fire taperne ble trukket i et nytt sluttspillstablå. Italia vant etter seire over Ukraina og Sveits, og gikk dermed videre til interkontinental kamp mot ett lag fra CONCACAF om den siste mulige VM-plassen.
Første semifinalekamp ble spilt den første helgen i oktober, med returkamp onsdagen eller torsdagen etter. Åpningskampen av finalen i B-sluttspillet ble spilt fjerde helg i oktober, og andre kamp onsdagen og torsdagen etter.